Henover weekenden har 3F på vegne af syv litauiske håndværkere siddet med kuglerammen og regnet sig frem til, hvor mange penge de har til gode hos deres arbejdsgiver, Rectus Byg. - Deres lønsedler er ikke lavet korrekt, og vi har opgjort deres lønkrav til et sted mellem 300.000 og 400.000 kroner. Dertil kommer manglende feriepenge og pension, siger formand for 3Fs bygningsgruppe i Aalborg, Reidar Kogstad. I fredags strejkede litauernes danske kollegaer i sympati. De er dog gået i arbejde her til morgen. - De vil lige gå og summe over, at litauerne fortsat ikke har fået deres penge. Vi holder møde igen ved ni-tiden, siger Reidar Kogstad. Foruden de syv litauere har der været knap 20 andre litauere på pladsen, og dermed vokser lønkravet til virksomheden. - Vi regner med, at lønkravet kan ganges med tre, så det nærmer sig en million for hele gruppen. Litauerne var lovet, at pengene skulle overføres fredag. Mandag har de stadig ikke modtaget penge, derfor trækker de ikke i arbejdstøjet i dag. - Vi vil se pengene først, sagde talsmand Simonas Nikartas fredag. Direktør for Rectus Byg, Anatolij Pliuskevic, ville fredag ikke stille op til et tv-interview, men understregede telefonisk overfor TV2 Nord, at sagen efter hans opfattelse er afklaret. - Vi betaler det, vi skal ifølge aftalen, og håndværkerne i Vodskov begynder at arbejde, sagde han. Det skete altså ikke, og derfor er situationen endt i hårdknude. Foruden den manglende løn har 3F også regnet på, hvor mange penge litauerne har til gode i feriepenge og pension. - Vi er blevet lovet, at de modtager omkring 100.000 kroner i feriepenge i dag og omkring 100.000 kroner i pension torsdag. Der er ikke kommet nogle penge her til morgen, men nu får vi se, om de dukker op på kontoen i løbet af dagen, siger Reidar Kogstad. Direktør for Rectus Byg, Anatolij Pliuskevic, var meget kortfattet om situationen mandag morgen: - Jeg har ingen kommentarer. Han ville heller ikke afsløre, om litauerne kan forvente at få deres penge i dag. OPDATERING - 10.35: De danske håndværkere har også nedlagt arbejdet i sympati med litauerne. OPDATERING - 14.41: 3F Aalborg har opfordret tømrervirksomheden, Frede D, til at gå i forhandling med Rectus Byg, som de har hyret til opgaverne i Store Tingbakken. Forhandlingsmødet finder sted tirsdag morgen, og her vil Frede B forsøge at få Rectus Byg til at udbetale den løn, som litauerne mangler. 3F Aalborg forventer, at litauerne får deres manglende pension indbetalt på torsdag. De danske håndværkere gik på arbejde igen klokken 11.00, efter litauerne modtog deres feriepenge. Gense indslag fra fredag om situationen på byggepladsen:

Opsummering:
Syv litauiske håndværkere strejker fortsat på byggeplads i Vodskov. De har en formue til gode hos Rektus Byg i løn. Omkring 400.000 kroner, lyder det fra 3F. Strejke fortsætter.